Bronius Pundzius

Bronius Pundzius (1907 m. rugsėjo 15 d. Pievėnuose, Mažeikių raj. – 1959 m. balandžio 11 d. Vilniuje) – lietuvių skulptorius monumentalistas.

Biografija 

Mokėsi Pievėnuose, Viekšnių progimnazijoje. 1926–1929 m. mokėsi Kauno meno mokykloje, Kajetono Sklėriaus vadovaujamoje skulptūros studijoje. 1929 m. už mokinių streiko organizavimą pašalintas iš mokyklos. 1933–1938 m. studijavo dailę Aukštojoje dekoratyvinės dailės mokykloje Paryžiuje.

1940–1951 m. dėstė Kauno taikomosios dailės mokykloje ir Kauno taikomosios ir dekoratyvinės dailės institute, 1951–1959 m. LSSR dailės institute. 1940–1941 m. ir 1944–1946 m. skulptūros katedros vedėjas. 1947 m. profesorius. Jo mokiniai – garsūs skulptoriai Juozas Kalinauskas, Jadvyga Mozūraitė-Klemkienė, Anelė Navickaitė, Bronius Vyšniauskas, Vladas Žuklys ir kt.

Palaidotas Antakalnio kapinėse (antkapinio paminklo skulpt. D. Lukoševičius, J. Kalinauskas, pagal K. Bogdano projektą).

Kūryba 

 Augusto Niemio antkapinis paminklas (Helsinkis, 1933 m.)
 „Trys milžinai“ ant Karininkų ramovės fasado (Kaunas, 1937 m.)
 S. Dariaus ir S. Girėno paminklo projektas (1937 m.)
 Maironio biustas Karo muziejaus sodelyje
 „Vandens nešėja“ (Kaunas, Aukštaičių g., 1939 m.), dabar prie UAB „Kauno vandenys“.
 „Prie šaltinėlio“ (Kaunas, Konrado kavinė, 1939 m.)
 S. Dariaus ir S. Girėno bareljefai ant Puntuko akmens (1943 m.). Paminklą lakūnams nugalėtojams skulptorius buvo parengęs dar anksčiau ir planavo, kad jis stovės Kaune. Tačiau dėl II pasaulinio karo darbai sustojo, už šią temą jį persekiojo vokiečiai, kol galiausiai skulptorius lakūnų bareljefus slapta iškalė ant Puntuko.
 „Šturmas“ Pergalės monumentui (Kaliningradas, 1946 m.)
 „Taikos sargyboje“ ant Žaliojo tilto (Vilnius, 1952 m.)

Atminimo įamžinimas 

1971 m. gimtojoje sodyboje Pievėnuose įkurtas memorialinis muziejus. 2007 m. rugsėjo 24 d. Laisvės alėjoje atidengta memorialinė lenta su bareljefu (skulpt. Vladas Žuklys, archit. Jonas Lukšė).

Šaltiniai

Nuorodos 
 Memorialinis muziejus Pievėnuose
 Šalia Broniaus Pundziaus 

Lietuvos skulptoriai